《从天平节度使游平流园》
唐代·曹邺

池塘静于寺，俗事不到眼。下马如在山，令人忽疏散。

明公有高思，到此遂长返。乘兴挈一壶，折荷以为盏。

入竹藤似蛇，侵墙水成藓。幽鸟不识人，时来拂冠冕。

沿流路若穷，及行路犹远。洞中已云夕，洞口天未晚。

自怜不羁者，写物心常简。翻愁此兴多，引得嵇康懒。

作者简介：曹邺（约816～875），字业之， 一作邺之，桂州（今广西桂林阳朔）人。晚唐诗人。 与刘驾、聂夷中、于濆、邵谒、苏拯齐名，而以曹邺才颖最佳。曹邺曾担任吏部郎中（唐）、洋州刺史（唐）、祠部郎中（唐）等职务。